“ASAKA” DAVLAT-AKSIYADORLIK TIJORAT BANKINING INVESTITSIYAVIY FAOLLIGINI YANADA OSHIRISH CHORA-TADBIRLARI TOʻGʻRISIDA
(resolution, 2024-08-16)

“Asaka” Davlat-aksiyadorlik tijorat bankining kapitallashuv darajasini yanada oshirish hamda sanoatning yetakchi tarmoqlarida ishlab chiqarishni modernizatsiya qilish, texnik va texnologik yangilash, iqtisodiyotni tarkibiy qayta tashkil etish hamda eksport salohiyatini yuksaltirish boʻyicha dasturlarni amalga oshirishda faol qatnashishi uchun uning investitsiyaviy imkoniyatlarini kengaytirish maqsadida: 1. Quyidagilar “Asaka” Davlat-aksiyadorlik tijorat bankining investitsiya faoliyati sohasidagi eng muhim vazifalari deb hisoblansin: mashinasozlik korxonalari va sanoatning boshqa tarmoqlari mahalliylashtirilishi darajasini oshirish, modernizatsiya qilish, texnik va texnologik qayta jihozlash hamda shuning asosida tashqi va ichki bozorlarda xaridorgir boʻlgan, yangi, raqobatbardosh mahsulotlar ishlab chiqarishni oʻzlashtirish hamda kengaytirish, korxonalarning eksport salohiyatini oshirishga yoʻnaltirilgan faol investitsiyaviy siyosatni amalga oshirish; bankning oʻz resurslarini safarbar qilish va ulardan, shuningdek, investitsiyaviy loyihalarni amalga oshirish uchun samarali foydalanish, qoʻyilgan mablagʻlarning oʻz vaqtida va toʻliq qaytarib olinishini taʼminlash; zamonaviy xorijiy yuqori ishlab chiqarish quvvatlariga ega texnologiyalar va uskunalarni tatbiq etish asosida yangi sanoat ishlab chiqarishlarni tashkil etish hamda faoliyat yuritayotganlarini modernizatsiya qilish boʻyicha investitsiya loyihalarini birgalikda moliyalashtirish uchun xalqaro moliya institutlari va xorijiy investorlar mablagʻlarini jalb etish; ishlab chiqarilayotgan mahsulotlarni tashqi va ichki bozorlarda sotish istiqbollarini chuqur tahlil qilish va loyihani amalga oshirishdan olinadigan moliyaviy samarani prognozlash asosida investitsiya loyihalarini tanlab olish, kompleks baholash va ekspertiza qilish mexanizmlarini takomillashtirish; mijozlarga, jumladan zamonaviy axborot-kommunikatsiya texnologiyalarini joriy etish negizida keng miqyosdagi bank va konsalting xizmatlarini koʻrsatish, korxonalar ishlab chiqargan mahsulotlarni tashqi va ichki bozorlarga olib chiqishda koʻrgazmalar, yarmarkalar tashkil etishda va boshqa shakllar orqali koʻmaklashish; ishlab chiqarishni modernizatsiya qilish va yangilash uchun zamonaviy yuqori ishlab chiqarish quvvatlariga ega mashinalar, uskunalar, texnika va texnologiyalarni lizing shartlari asosida xarid qilishni taʼminlaydigan lizing operatsiyalarini kengaytirish; investitsiya loyihalarini tanlab olish, ekspertiza qilish va amalga oshirish masalalari boʻyicha bank xodimlarini qayta tayyorlash sifati hamda malakasini yanada oshirish, tijorat banklarini bankning investitsiyaviy faoliyatini aktivlashtirish vazifalarini samarali yechish qobiliyatiga ega, professional tayyorlangan yuqori malakali kadrlar bilan mustahkamlash. 2. Maʼlumot uchun qabul qilinsinki, “Asaka” Davlat-aksiyadorlik tijorat banki aksiyadorlarining umumiy yigʻilishi tomonidan 2008-2009-yillarda bankning ustav kapitali miqdorini qoʻshimcha 147,1 mlrd. soʻmga oshirgan holda uning jami miqdorini ekvivalentda 300 mlrd.soʻmga yetkazish toʻgʻrisida qaror qabul qilindi. Oʻzbekiston Respublikasi Moliya vazirligi, Markaziy banki, Tiklanish va taraqqiyot jamgʻarmasi hamda “Asaka” Davlat-aksiyadorlik tijorat banki aksiyadorlarining 2008-2009-yillarda “Asaka” Davlat-aksiyadorlik tijorat banki aksiyalarini ilovaga muvofiq hajmlarda qoʻshimcha joylashtirish toʻgʻrisidagi taklifi maʼqullansin. 3. Oʻzbekiston Respublikasi Markaziy banki Adliya vazirligi hamda manfaatdor vazirliklar va idoralar bilan birgalikda bir oy muddatda qonun hujjatlariga ushbu qarordan kelib chiqadigan oʻzgartish va qoʻshimchalar toʻgʻrisida Oʻzbekiston Respublikasi Vazirlar Mahkamasiga takliflar kiritsin. 4. Mazkur qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Markaziy banki raisi F.M. Mullajonov zimmalariga yuklansin. T/r Aksiyadorlar Summasi (mlrd soʻm) 1. Oʻzbekiston Respublikasi Moliya vazirligi* 49,6 2. Oʻzbekiston Respublikasi Tiklanish va taraqqiyot jamgʻarmasi 50,0 3. “Oʻzavtosanoat” AK 47,5 Jami 147,1